
R E F E R A T   D E   A P R O B A R E
privind  aprobarea bugetului de venituri şi cheltuieli pe anul 2022 pentru fondul forestier,  proprietatea  publică a Municipiului Brad



Municipiul Brad deţine în proprietatea publică teren cu vegetaţie forestieră în UP 2 Brad, bazinet Valea Bradului şi în UP 3 Baia de Criş, bazinet Birtin cu o suprafață totală de 510,9 hectare.
Administrarea fondului forestier deținut în proprietate de către unitățile administrative se face în conformitate cu prevederile Legii nr. 46/2008 – Codul Silvic, republicată și a regulamentului de valorificare a masei lemnoase din fondul forestier proprietate publică aprobat prin Hotărârea Guvernului nr. 715/2017, cu modificările și completările ulterioare.
În acest sens, Municipiul Brad a încheiat Contractul de administrare nr. 11237/31.01.2020  pentru o perioadă de 10 ani, respectiv 01.01.2020 – 31.12.2029.  Anexat acestui contract se regăsește Bugetul de venituri și cheltuieli pentru anul 2022. 
Precizez că valoarea anuală a contractului de administrare este dată de valorile BVC – ului propus anual pe baza amenajamentelor silvice.
	Potrivit prevederilor  art. 14 alin 2 din Codul Silvic, republicat ”Bugetul anual de venituri şi cheltuieli se aprobă de proprietarul unic, de consiliul local sau de adunarea generală, după caz, la propunerea ocolului silvic”.
	Astfel, administrarea fondului forestier/a perdelei forestiere de protecție se realizează pe bază de buget de venituri și cheltuieli, întocmit anual de către Direcția Silvică Hunedoara – Ocolul Silvic Brad, până la data de 01 decembrie a fiecărui an, pentru anul următor.
	Bugetul de venituri și cheltuieli se fundamentează, analitic, pe cele două componente: venituri și cheltuieli, pentru fiecare an de aplicare a  amenajamentului sau a  contractului de administrare  a perdelei forestiere de protecție, astfel:
	1. Venituri  din valorificarea lemnului pe picior. În conformitate cu Lista de partizi și prețurile pe picior a masei lemnoase aferente partizilor din lista de partizi pentru anul 2022, precum și stocurile de masă lemnoasă nefacturate la data de 31 decembrie 2021 din masa lemnoasă contractată pentru anul 2021 rezultă un venit de 248.060 lei.
	2. Cheltuieli de administrare. Direcția Silvică Hunedoara a comunicat limitele minime și maxime ale valorii tarifelor de administrare pentru anul 2022. Pentru Ocolul Silvic Brad s-a stabilit pentru anul 2022 tariful de 142.00 lei/ha, adică tariful minim. În acest context, valoarea cheltuielilor de administrare  pentru suprafața de 510,9 ha este de 72.548 lei.
	3. Cheltuieli cu fondul de conservare și fondul de mediu. Conform calculelor, pentru masa lemnoasă estimată a se exploata în anul 2022, rezultă o cheltuială de 37.392 lei pentru fondul de conservare și 2.244 lei pentru fondul de mediu. Cheltuiala pentru fondul de conservare va deveni venit în anul 2023 și va putea fi folosit de către Municipiul Brad.
	Rezultatul financiar brut: Anul 2022, conform celor prezentate mai sus se încheie cu un PROFIT de 135.876 lei.
 	Ținând cont de adresa nr. 14.008/14.12.2021, înregistrată la Primăria Municipiului Brad sub nr. 15.927/02.02.2022 prin care  Direcția Silvică Hunedoara -  Ocolul Silvic Brad a  înaintat spre aprobare bugetul de venituri şi cheltuieli pe anul 2022 pentru fondul forestier,  proprietatea  publică a Municipiului Brad, asumat spre realizare de către Direcția Silvică Hunedoara prin Ocolul Silvic Brad, am inițiat prezentul proiect de hotărâre prin care am propus aprobarea celor solicitate și-l supun plenului Consiliului Local al Municipiului  Brad spre dezbatere în forma prezentată.	
            Invoc în susţinerea propunerii mele prevederile  art. 14 alin. 2 din Legea nr. 46/2008 privind Codul Silvic,  republicată, cu modificările și completările ulterioare.

